khistorydata/jeongjo-sjw-relations huggingface dataset:
정조 1년
丁酉三月十四日卯時。上御書香閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀公事。上命書判付。上曰。試射今日則似當早畢乎。國榮曰。今則餘數不多。還宮似不太晩矣。上曰。方今習俗偸愒。百職失紀。而戎政之疎虞尤甚。可悶矣。國榮曰。國家之昇平已久。軍政之廢壞漸多。器械之不精。軍卒之未鍊。莫甚於近日。其在備陰雨之道。實爲萬萬寒心。而第此積久之弊。實難矯捄於一朝一夕之間。當如學問工夫之今日行一事。明日行一事。磨以歲月。漸加修擧。然後庶無欲速之患。可見克詰之美矣。上曰。所奏好矣。仍命退。諸臣以次出。
정조 1년
丁酉三月十四日辰時。上御暎花堂。試藝入侍時。御營大將具善復。訓鍊大將張志恒。左副承旨鄭民始。右承旨李義翊。假注書鄭東浚。記事官林錫喆徐龍輔。以次進伏訖。上命書傳敎曰。武藝別監夏等試射時。賞格木六同布三同。依春等試射例。入于廂庫事。分付兵曹。上謂訓將曰。馬上才中。能技者幾人。志恒曰。不過六七人矣。上曰。只善爲者試藝。志恒復奏曰。善爲者十二人云矣。上曰。騎士以何等人爲之乎。志恒曰。以出身爲之矣。志恒曰。在昔武弁中。亦多有馬上才人。今則絶無聞矣。上曰。卿所帶摠管。今姑未遞。還宮時解嚴後。立於侍衛。可也。上還內。諸臣以次退出。
정조 1년
丁酉三月十四日酉時。上還宮入侍時。行都承旨洪國榮。左承旨李亨逵。右承旨鄭民始。同副承旨李獻慶。假注書李兢淵鄭東浚。記事官林錫喆徐龍輔。以次陪從。上乘輿。出進善門。命書傳敎曰。動駕。承旨不可不備。右承旨李義翊。左副承旨徐有防。今姑許遞。承旨前望單子入之。上曰。承旨。待下批牌招察任。出駕前下敎大駕由敦化門。至鍾閣前路。上曰。軍士房承旨入侍。上曰。有一人直入挾輦內。何許人與否知入。民始還奏曰。黃海道海州人。上言云云。而見其所謂上言。則似上疏似上言。無頭無尾。無足見矣。上曰。上言捧置。可也。大駕至廣達門外。乘輿入興泰門。行吏曹判書徐命善所啓。本曹假郞廳白鳳周。不爲陪從。從捷路行。突過近班直入駕後。體統所在。不可不嚴處。爲先汰去。何如。上曰。依爲之。不可汰去而止。令該府處之。可也。上曰。軍兵之累日勞動。可悶。宣傳官。持標信卽往解嚴。而隨駕諸軍。屢日勞苦。能無病乎。使之勞問之意。傳于訓將。挾輦軍。亦卽爲解嚴。宣傳官金爔還奏曰。隨駕諸軍。皆無疾病云矣。上降輿還內。諸臣以次退出。
정조 1년
丁酉三月十四日酉時。上御尊賢閣。藥房副提調。持湯劑入侍時。副提調洪國榮。假注書李兢淵。記注官金鳳顯。記事官林錫喆。醫官慶絢。以次進伏訖。絢奉進湯劑。上進御。上曰。俄者還宮時。路上號籲者。果何事也。國榮曰。渠有持來之原情。故取見其大槪。則似疏非疏。多說時弊。而語無倫脊矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨兪彦鎬坐直。右副承旨李鎭衡坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
李獻慶啓曰。明日常參經筵。取稟。傳曰。只晝講。
정조 1년
以大司諫金尙集。牌不進罷職傳旨。傳于李鎭衡曰。只推。
정조 1년
傳于兪彦鎬曰。騎馬六匹立之。宣傳官二員待命。
정조 1년
傳于李獻慶曰。左副承旨入侍。
정조 1년
李鎭衡啓曰。卽者檢閱徐龍輔。以其親病。陳疏徑出。原疏才已捧入矣。所當直捧禁推傳旨。而此與無端經出有異。推考警責。何如。傳曰。允。
정조 1년
兪彦鎬。以兵曹言啓曰。專經武臣殿講不通人員。各於本司入直。能讀後。草記事。命下矣。卽接訓鍊都監守禦廳移文。則訓鍊都監把摠金㷞。守禦廳把摠閔致協。今已能讀云矣。敢啓。傳曰。知道。
정조 1년
李獻慶。以成均館官員。以行大司成意啓曰。今三月初三日儒生課試。當爲設行。而大提學未差。同知館事徐浩修。奉命在外。限內不得爲之之意。敢啓。傳曰。知道。
정조 1년
又以刑曹言啓曰。昨日還宮時。黃海道海州居金洛徽稱名人。呼籲於衛外。故取考其原情。則滿紙臚列。有若時弊疏章。旣非四件事。肆然喧聒。驚動天聽者。極涉無嚴。原情內辭緣勿施。自臣曹科罪。何如。傳曰。允。
정조 1년
領敦寧金陽澤箚曰。伏以臣。自遭嚴旨以後。逬出城闉。縮伏訟愆。不料纔數日。恩敍遄下。官銜如舊。惶隕感激。莫省所措。臣於譯院。忝叨提擧之首。旣未能董飭任譯。又未能隨事檢察。自不免迷錯之失。不職之罪。固知難逭。而聖度寬假。薄罷旋宥。雖荷天地包容之德。在臣義分。何敢以已經薄勘。晏然自在。便同無故之人乎。惶蹙累日。今始冒入文字。仰瀆宸嚴。乞垂鑑諒。亟降威罰。以警具僚。以安私悰。不勝萬幸。答曰。省箚具悉。向者譯院事。予豈有深意。卿其安心。勿復控辭。卽起造朝。用副予殷勤之望焉。仍傳曰。此批答。遣史官。傳諭于領敦寧。
정조 1년
都摠管張志恒疏曰。伏以居諸易邁。孝明殿練事奄過。仰惟聖慕。益復罔極。仍伏念。臣猥以螻蟻之賤品。特發天地之洪造。起之於萬死之餘。授之以三軍之重。眷顧隆深。恩諭勤摯。惶恐感激。不敢言私。黽勉冒膺。一年于玆。自顧慙恧。靡所容措。乃者京尹晉秩之命。忽下於千萬夢寐之外。臣是何人。荐被不世之恩。若是之極也。惝悅震越。益不知所以圖報也。噫。上卿超擢。是何等愼簡。而從前加望陞秩之擧。皆出於一代峻望之人。則如臣武夫。初匪擬議於其間。而今此膺選。遽出格外。淸朝綜理之政。何爲而至斯也。除旨一降。物情俱駭。今若徒恃寵靈。冒沒承當。則一身顚沛。固不足恤。其於玷名器而累聖簡。何哉。身帶將符。義重扈駕。不獲已叩謝恩命。而仍因蹲冒。斷無是理。敢將肝膈之懇。疾聲哀呼於天地父母之前。伏乞聖慈。俯諒微衷。刋改新授職秩。以重公器。以安私分。千萬幸甚。答曰。省疏具悉。卿其陞擢。意實有在。勿辭行公。
정조 1년
記事官徐龍輔疏曰。伏以臣。日月迅邁。大行大王練祀奄過。恭惟我殿下。聖孝出天。攀慕靡逮。益復如新。仍伏念。臣父慶州府尹臣徐有寧。爲參易服之班。月初上來。卽者家僮來言。臣父屢日行役之餘。猝添毒感。轉輾床席。食飮專却。寒熱交攻。症形非細。臣於隔歲違闊之餘。得聞此報。方寸煎灼。按住不得。忙陳短章。徑出禁扃。伏乞聖慈。俯垂鑑諒。亟遞臣所帶之職。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護父病。
정조 1년
丁酉三月十五日。兼春秋洪光一。
정조 1년
禁府啓目。金觀欽照律。何如。傳曰。依允。
정조 1년
禁府啓目。東所部將李光進。三更行巡之際。公事別監。矇然執捉。因傳敎。拿處刑推得情。何如。傳曰。部將之執捉掖隷。旣是執法。又不知公事持去別監。則在部將。固無可罪之事乙仍于。當該掖隷棍汰。而部將請罪之草記。以休紙還下矣。中官。混書允字。有此置對之擧。誤答中官。當査處。部將乙良。分揀放送爲良如敎。
정조 1년
禁府啓目。吏曹假郞廳白鳳周。不爲陪從。從揵路突過近班。直入駕後。因傳敎。拿處刑推得情。何如。傳曰。原供辭粧撰除良。不知班行之未過。至於戞犯云者。全不成說是置。旣非病目之人。則豈可不知班列是旀。況旀直向輦後。無異犯蹕兺不喩。渠自兼春秋之時。已知其放恣。則特敎置對。尤焉敢若是無嚴乎。此供辭乙良勿施更良。欺瞞納招罪。竝以口招以聞爲良如敎。
정조 1년
刑曹啓目。鄭一格等。以鄭夏遊之門孼。逞憾於世譜之不拔庶字。渠輩所付之板。偸出刃破。令道臣。定査官詳覈啓聞後。稟處。何如。傳曰。其矣家譜板之偸破。事極徽細。何敢上聞於朝廷者是乎矣。其所偸破。出於以孼凌嫡之計。則係干倫常。依回啓施行爲良如敎。
정조 1년
禁府啓目。吳命久洪景厚等。照律。何如。傳曰。依允。
정조 1년
丁酉三月十五日卯時。上御尊賢閣。都承旨入侍時。行都承旨洪國禁。假注書李兢淵。記事官林錫喆徐龍輔。以次進伏訖。國榮曰。連日勞動之餘。聖體。若何。上曰。一樣矣。國榮讀奏公事。至刑曹草記。上曰。海州人之非四件事。而肆然。號訴於駕前。誠可怪駭矣。國榮曰。觀其原情。似是喪性之類也。上命書判付。上曰。晝講時刻。以辰初初刻爲之。出榻敎國榮曰。今日次對。晝講罷後爲之乎。上曰。晝講次對。同爲入侍。仍命退。諸臣以次出。
정조 1년
丁酉三月十五日午時。上詣孝明殿。親行晝茶禮入侍時。左承旨李亨逵。右承旨鄭民始。右副承旨李鎭衡。同副承旨李獻慶。假注書李兢淵鄭東浚。記注官金鳳顯。記事官林錫喆。以次陪進。上具練服。出齋殿。詣孝明殿。親行晝茶禮。儀註上同上還齋室。承史以次退出。
정조 1년
丁酉三月十五日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上曰。今日次對擧條中。田光尹事。何如。國榮曰。臣意亦如諸臣所奏矣。近千石國穀。雖難空失。而旣無徵捧之道。徒眙民邑之弊。則蕩減之外。無他策矣。上曰。事理誠然矣。國榮。讀奏諸道狀啓訖。上命退。諸臣以次出。
정조 1년
丁酉三月十五日戌時。上御尊賢閣。左副承旨入侍時。左副承旨兪彦鎬。假注書鄭東浚。記注官金鳳顯。記事官林錫喆。以次進伏訖。上曰。纂輯。今至何境。而其間所作。亦幾何。彦鎬曰。非久似可了當。而別無所作矣。上曰。注書出去。統營軍餉穀捧未捧成冊。持入。命書傳敎曰。兵曹部將請罪草記。誤答中官。爲先從重推考。上曰。漢學敎授。明日入侍。出榻敎上曰。時囚罪人李魯述。方在禁府。其父三陟府使李聖模。受由與否。問于魯述知入。命退。承史以次退出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨兪彦鎬坐。右副承旨李鎭衡坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
兪彦鎬。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管鄭光漢。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 1년
李鎭衡啓曰。合辭方張之時。諫院無進參之員。事甚未安。呈告人員。竝卽牌招。何如。傳曰。允。
정조 1년
以備忘記。傳于李獻慶曰。今下弓矢。恃寨僉使安慶檍處。給送。
정조 1년
傳于李獻慶曰。右副承旨入侍。
정조 1년
傳于李鎭衡曰。都監堂郞。晝講同爲入侍。
정조 1년
傳于李獻慶曰。典醫監提調在外及陳疏人員。一倂改差。口傳差出。
정조 1년
吏曹口傳政事。以洪樂性鄭尙淳爲典醫提調。
정조 1년
以濟州牧使啓本。傳于李亨逵曰。莫重祭名落字。濟州牧使。從重推考。此啓本。還爲下送。
정조 1년
傳于李亨逵曰。戶房承旨入侍。
정조 1년
以大司諫金尙集。司諫朴天衡。獻納李昌漢。正言安廷玹李敬一。牌不進罷職傳旨。傳于李鎭衡曰。只推。
정조 1년
李獻慶啓曰。明日朝講。兩司長官。當爲進參。而大司憲鄭晩淳。待開門牌招。諫院無進參之員。呈告人員。竝待開門牌招。以爲進參之地。何如。傳曰。允。
정조 1년
又以景慕宮樂器造成廳言啓曰。各樣樂器制樣。雖載於樂學軌範。不審前排。則生疎匠手輩。造成之際。恐有差誤之患。皇壇所上樂器中。取來相準。然後可以造成。卽爲輸來監造之地。何如。傳曰。允。
정조 1년
兪彦鎬。以兵曹言啓曰。羽林衛將柳仁喆。素抱痰癖之症。當此換節之時。輒復發作。旬月之內。萬無供職之望。呈狀乞遞。宿衛領軍之將。不可等待其差復。今姑改差。何如。傳曰。允。
정조 1년
又以兵曹言啓曰。五衛將李彦忠。素抱痰癖之症。挾感添劇。旬月之內。無望供職。呈狀乞遞。宿衛輪番之任。不宜久曠。今姑改差。何如。傳曰。允。
정조 1년
又以訓鍊都監言啓曰。本局字內都城女墻脫落處。自敦義門北邊。今日爲始。修補之意。敢啓。傳曰。知道。
정조 1년
李鎭衡。以義禁府言啓曰。時囚罪人李魯述。徒三年定配事。命下矣。李魯述。忠淸道堤川縣泉隨驛。徒三年定配。而以傳敎內辭意。具罪目。依例發遣府羅將。押送配所。何如。傳曰。允。
정조 1년
丁酉三月十六日。兼春秋洪光一。禁府啓目。慶尙都事金載人。前後敗船。皆以船之不完爲說。身爲督運。不善檢察之罪。議處。何如。傳曰。依允。
정조 1년
禁府啓目。金載人照律何如。傳曰。船隻之致敗。人命之溺死。不特不擇船之故。觀此供辭。不待候風。促令發船。雖諉之沿海地方官。以東伯狀啓。計其過境日字。供辭中巡海看風。護送於江原境之說。自歸虛套兺不喩。不有飭敎。不善看護。致令累十民生渰沒。而累千穀包消融。若不嚴處。殊非朝家憂勤之意。從重勘律爲良如敎。
정조 1년
禁府啓目。黃海都事李魯述。投章徑歸。議處。何如。傳曰。朝廷有紀綱。王府有關石。則豈可尋常懲礪。當傳敎處分爲良如敎。
정조 1년
禁府吳命久洪景厚。各笞五十收贖。竝只解見任。別敍私罪啓。傳曰。旣示飭意。付過放送爲良如敎。
정조 1년
禁府金觀欽。笞五十收贖。解見任。別敍私罪啓。傳曰。功減一等爲良如敎。
정조 1년
禁府啓目。副司果柳匡國。身爲大祝。受香之時。未及進參。因傳敎拿處議處。何如。傳曰。名帖晩到。則其所遲滯。事勢使然。分揀放送爲旀。前後申飭之下。報府之昏後傳給。殊極駭然。曹吏府吏。令攸司。科治爲良如敎。
정조 1년
禁府啓目。右捕廳從事官尹守訥口招內。監察李羲星。以下吏犯夜被捉之事。擧措乖常。且以爲此廳大將誰也。別無語侵之事云云。尹守訥。刑推得情。何如。傳曰。除刑推議處爲旀。李羲星段置。亦爲除刑推議處爲良如敎。
정조 1년
禁府啓目。尹守訥照律。何如。傳曰。依允。
정조 1년
禁府啓目。李羲星。以尹守訥招觀之。語侵大將。雖已脫空。爲脫犯夜下隷。躬往言詰。有損事體。照律。何如。傳曰。依允。
정조 1년
丁酉三月十六日卯時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮。讀奏都摠府兵曹等草記。上命書判付。上曰。雜科初試。明日爲之乎。國榮曰。然矣。上曰。譯官。卽與隣國。接話通情之人也。其爲責任。亦甚不輕。而近來譯官之善語者絶少。此是試取不公之致也。今番則不可不申飭矣。國榮曰。譯官之責任不輕。誠如聖敎。而其他雜科之關係。亦皆不輕。一體申飭。俾無亂雜之弊。似好矣。上命退。承史以次退出。
정조 1년
丁酉三月十六日辰時。上御尊賢閣。右副承旨入侍時。右副承旨李鎭衡。假注書鄭東浚。記注官金鳳顯。記事官林錫喆。以此進伏訖。上曰。右承旨入來乎。鎭衡曰。今日呈病狀。不入來矣。上命書傳敎曰。李魯述之前後不畏朝綱之習。可謂不忍正視。大抵子則供仕。孫反乞養。已非絜矩之義。況不有飭敎。任自畔官。尤極無狀。而意有情理之難强者。有此置對之命。而觀渠所供。又以子不救護。而孫欲救護爲說。所謂情理。可知其非眞。不然則在魯述道理。置聖模何地乎。至於不參易服之班。於渠猶不足深誅。其在正名義存紀綱之道。放恣回互之習。不可尋常處之。時囚罪人李魯述。徒三年定配。上曰。注書出去。此傳敎出給。今日內。定配所以入事。分付當直。命退。承史以次退出。
정조 1년
丁酉三月十六日午時。上御興政堂。晝講。詣臺臺臣漢學敎授都監堂郞。同爲入侍時。同知事李宜哲。特進官吳載純。參贊官李鎭衡。侍讀官朴在源。檢討官李謙彬。假注書鄭東浚。記注官金鳳顯。記事官林錫喆。宗臣凝善君爔。武臣行副護軍申瞮。持平成鼎鎭。敎授李秉模。行工曹判書具允鈺。司僕判官洪樂彬。以次進伏訖。上讀前受音訖。在源讀自挾卒。至不異其文以此。上讀新受音訖。在源曰。魯之城郞。非爲王朝之事。乃爲代宋而城之。諸侯築城。皆有制度。先王法意甚嚴。魯國乃越禮僭分而城郞。其爲罪大矣。則固無可論。大凡築城。專爲禦暴。保民之地。而旣城而不能禦暴。古者役民有時。春夏秋爲農時。故未嘗役民。只以十月爲土功。而旣曰日至而畢。則冬至以後。土功撤息之意。可知矣。孟子曰地理不如人和。人和。則雖平地。無異於金城湯池矣。推此觀之。愛養民力。爲王者之最先務。伏願推類而留念焉。謙彬曰。經云公會齊侯于防。蓋春秋無義戰。會亦無義會。故聖人貶之。而至如夾谷之會。召陵之會者。亦一春秋中最善者矣。春秋之時。諸侯之會。不但有善不善。以言乎君臣之會。亦有善不善。君臣之際。莫有嘉言善謨都兪吁咈。則此是上世君臣之會。而乃有媕妸成風。諂諛爲習。則此是衰季君臣之會也。以一會字。遠以推類。好矣。上曰。甚好矣。宜哲曰。上下番所陳已悉。而城不踰制。時用農隙。皆古法之美也。以龍見火見水昏正句語見之。極爲精細矣。上曰。龍見九月乎。宜哲曰。四月矣。鎭衡曰。今九月。卽周之十一月。卽今之九月也。宜哲曰。火見知以六月。水昏正知以十月。日至知以冬至矣。今似不然。更當考見矣。載純曰。別無更陳矣。上命經筵先退。上曰。漢學敎授進前。上曰。譯院。近有何事。秉模曰。春等祿取才。今方爲之矣。上曰。今番迎勅時。非但通官之不能通語。我國譯官。亦不成說矣。今聞雜科當前。爾須進去。着實看飭。可也。上曰。爾能解老乞大乎。秉模曰。只以諺文解見矣。上曰。敎授今旣得人。今番試取時。必勿濫占。雖未充額數。惟才是取也。過雜科後。當召見敎授之能讀老乞大矣。允鈺曰。才智聰明。不過四五日。可以融解矣。上曰。工判之子。能解漢音云。然乎。允鈺曰。粗能解之矣。上命秉模先退。上曰。工判進前。上曰。修理之役。五月前可以畢乎。允鈺曰。欲於六月前畢役。而未可必也。上曰。頹破處。略略修補。可也。允鈺曰。丹靑亦當新塗矣。上曰。勿爲之。可也。允鈺曰。所見甚剝落。不可不潤色矣。上曰。略以三碌潤色之。可也。命退。諸臣以次退出。
정조 1년
丁酉三月十六日申時。上御尊賢閣。藥房副提調。持加減心腎湯入侍時。都承旨洪國榮。假注書鄭東浚。記注官金鳳顯。記事官林錫喆。醫官慶絢。進伏訖。慶絢捧進湯劑。上進御湯劑。上曰。明日晝講。以朝講爲之。出榻敎命退。承史以次退出。
정조 1년
丁酉三月十六日初更。上御尊賢閣。戶房承旨入侍時。戶房承旨李獻慶。假注書鄭東浚。記注官金鳳顯。記事官林錫喆。以次進伏訖。上曰。勿爲役民事出擧條乎。賤臣奏曰。已出擧條書入矣。上曰。着實出朝報。可也。上命書傳敎曰。名以科試。則其爲重大。正科雜科。豈有間焉。雖以雜科言之。天象之推測。地理之究解。御藥之調和。法律之平反。象鞮之喋利。建除之通曉。凡此數者。孰非重大之事乎。固不可以雜科而忽之也。有如是矣。挽近以來。法紀掃地。掌試之臣。以濟己私。赴擧之輩。以望僥倖。御醫而不知御藥。通事而不能通語。此乃予所目擊。外此可以觸類而知。其所寒心。不可勝言。聞雜科初試。定行於明日云。嚴飭各該司。公以考試。嚴其等第。俾勿如前亂雜。雖未充元額。惟才優者是取事。自政院知委。上曰。注書出去。言于守廳承旨。明日發牌司譯院刑曹典醫監觀象監官員。雜科唱榜後。肅拜日。當見其勤慢。而若有濫占者。則當該官員。不可逭罪。預爲知悉事。分付。上下詢獻慶曰。登第後幾年。爲堂上乎。獻慶曰。登第後三十七年爲堂上矣。上曰。宗簿提調韓光會。明日朝講。同爲入侍。出榻敎上命退。承史以次退出。
정조 1년
鄭民始啓曰。明日皇朝忌辰齋戒。再明日正日。此兩日視事頉稟。傳曰。知道。
정조 1년
兪彦鎬。以都摠府言啓曰。副摠管鄭光漢。以司譯院提調。本院雜科試取事入番間。晝仕出去之意。敢啓。傳曰。知道。
정조 1년
以大司諫金尙集。司諫朴天衡。獻納李昌漢。正言安廷玹李敬一。牌不進罷職傳旨。傳于鄭民始曰。只推。
정조 1년
以刑曹啓目。傳于李獻慶曰。朴宗祿金成礪。照律後草記。
정조 1년
以兵曹習陣頉單子。傳于兪彦鎬曰。判書差病後爲之。
정조 1년
傳于李獻慶曰。夜對爲之。
정조 1년
李鎭衡。以義禁府言啓曰。時囚罪人朴載謙。告身盡行追奪。徒三年定配。又五年禁錮事。照律公事判付內。功減一等。啓下矣。朴載謙。功減一等。告身盡行追奪。五年禁錮。徒二年半。定配於黃海道鳳山郡劍水驛。而以議啓內辭。具罪目。依例發遣府羅將。押送配所。何如。傳曰。允。
정조 1년
又以宗簿寺官員。以提調意啓曰。璿源譜略修正事。旣承筵中下敎矣。當卽擧行。而今番事役比前旣減。國朝御牒八高祖圖。正書書寫官一員。校正官。只以一員。宗臣中擇差本寺郞廳。及別工作監役官一員。使之逐日仕進。而纂修監董之役。不宜曠日。依例差除安徐。凡公會勿參。以爲專意速完之地。出草校讎編次之際。本寺忠義衛一人。勢難獨當。而加出忠義衛。亦不可依例數多。只一人付軍職。冠帶常仕。與本寺忠義衛。同爲擧行。何如。傳曰。允。從近擇日速訖役。切勿延拖時日。
정조 1년
鄭民始。以一所巡廳言啓曰。去夜二更量。摘奸各處。轉到開陽門。則守直牌將禁衛哨官黃道旭。初不待令。故問于軍士。則亦不知其去處。欲爲科治。使之待令。則又復逃去。隱匿於大將家。而大將亦諉以除汰。終不出給。自本廳旣已納牌。有難懲治。令該曹。各別重繩。以懲後日。何如。傳曰。允。禁將之事怪矣。當該牌將。爲先下該曹。推問以啓。
정조 1년
李獻慶。以武臣堂上祿試射所差備官。以試官意啓曰。今日試射時。嘉善李廷發。柳葉箭邊二中。折衝曺漢明。柳葉箭貫一中邊一中。俱未滿四矢。竝依承傳罷職。何如。傳曰。允。
정조 1년
李獻慶。以刑曹言啓曰。因左捕廳草記。移來罪人十二名中。金重恪徐慶巖。觀此捕廳納供。萬萬兇獰。決不可置諸覆載之間。竝施嚴刑。以待處分。金興宅。奴夫祿奴益祿。奴益福。奴昌得。奴暹伊。奴有興。金同得權泰哲權巖回等。俱是逆宦景聃之傔人與奴屬。而其中金興宅奴夫祿。最是聃賊之信任者。各嚴刑一次後。金興宅慶尙道泗川縣。奴夫祿熊川縣。奴昌得昆陽郡。金同得長鬐縣。奴暹伊鎭海縣。奴益福全羅康津縣。奴益祿興陽縣。奴有興興德縣。權泰哲求禮縣。權巖回茂長縣。竝爲奴定配。卽爲押送之意。敢啓。傳曰。知道。金重恪。姑勿更刑。以待處分。
정조 1년
又以武臣堂上祿試射所差備官。以試官意啓曰。試場何等嚴重。而今日試射時。折衝文天絿。柳葉箭應射之際。潛佩六箭。以致摘發。而當該看射呼唱官訓鍊院奉事金鎭源。申飭之下。視之尋常。殆若掩覆。事之可駭。莫此爲甚。其在懲後之道。不可無飭。竝令攸司處之。何如。傳曰。允。捧供以聞。
정조 1년
又以刑曹言啓曰。今此增廣別試。律學初試。當日開場。而應試者七人。無冤錄經國大典臨講時。則間有僅免不通者。而至於大明律。依法背講。則皆書自不。不得試取之意。敢啓。傳曰。知道。
정조 1년
又以刑曹言啓曰。朴宗祿金成礪。照律後草記事。命下矣。取考法文。則續大典諸科條。有曰。中外大小科場借述者。帶率隨從者。生進則邊遠充軍。幼學以下。則限己身降定水軍。罪人金成礪。以借述罪。依法文。限己身降定水軍。令兵曹。定配所發配。罪人朴宗祿。以帶率隨從罪。邊遠充軍。定配於全羅道順天府。卽爲押送之意。敢啓。傳曰。知道。
정조 1년
判中樞府事李益炡疏曰。伏以臣。居諸易邁。孝明殿練事奄過。伏惟聖孝攀慕。益復罔極。念臣方帶醫監提擧矣。本監科試。期日漸迫。而顧臣老病。近益沈淹。精神筋力。殆無餘地。最是兩脚拘彎而跓步難動。省識昏憒。而酬接多錯。以此癃病之狀。實無冒當之勢。此際僚員。奉命出外。推移無路。莫重科試。不宜緣臣而狼狽。玆敢略搆短章。仰瀆宸嚴。伏乞聖明。俯垂鑑諒。亟遞臣醫監提擧之任。俾無公私窘迫之患。不勝幸甚。答曰。省疏具悉。卿其勿辭。
정조 1년
掌令金致九疏曰。伏以臣。居諸電邁。孝明殿練祀奄過。臣民號慟。益復如新。仍伏念臣。姿乏諫諍。性又駑下。淸朝言責。自知不稱。而叨此見職。已過三旬。不能出一言論一事。恒切愧懼。若隕淵谷。迺者正言臣安廷玹之疏出。而臣之難冒之義。於是乎決矣。蓋座更之法。至嚴且重。雖卿宰不敢圖頉。而月前臣之詣臺也。路有一部隷匍匐泣訴。臣詰其曲折。謂以巡廳書員及軍士。要頉座更。而終不見施。則因此含憾。乃以座更闕點。訐訴巡將。至被重棍云。闕點與否。自有當部。非臣所問。而巡廳下隷之圖頉座更。在法當禁。故臣果爲捉來巡卒。笞治其罪矣。諫臣引以爲監軍時事。張皇論列。有若臣之爲私人報怨者然。不相見諒。胡至於此。事雖微細。彼旣以此爲難進之端。則揆以廉防。臣豈獨晏然蹲冒也哉。且臣有八耋偏母。素患虛勞之症。而近因日候不適。脫着失宜。重觸感冒。委頓床席。臣方左右扶將。萬無離捨供職之望。伏乞聖明。俯賜鑑諒。亟命鐫遞。以安私義。以便救護。千萬幸甚。答曰。省疏具悉。爾其勿辭察職。
정조 1년
丁酉三月十七日卯時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮讀奏兵刑曹等草記。上命書判付。上曰。外邑之時送繡衣。似有所益耶。國榮曰。守令之臧否。道臣雖按察。而御史之潛蹤密訪。非但得審其治行之實。外方聞御史之聲。則必皆惕念而爲政。暗行。雖曰一時之益。不可不間間差送矣。上曰。予見亦如此矣。上曰。朝講。詣閣習講。仍命退。諸臣以次出。
정조 1년
丁酉三月十七日辰時。上御興政堂。朝講。宗簿提調。同爲入侍時。領事金尙喆。同知事李宜哲。特進官權噵李在協。參贊官李獻慶。侍讀官朴在源。持平成鼎鎭。檢討官李謙彬。假注書鄭東浚。記注官金鳳顯。記事官林錫喆。宗簿提調韓光會。以次進伏訖。上讀前受音訖。在源。讀自春王二月。公會齊侯鄭伯于中丘。至鄭莊公殘民之甚當此刑矣。上讀新受音訖。在源曰。以寡覆衆。可謂善戰。而殺傷甚多。孟子所謂服上刑是也。其在愛民之心。固無間焉。毋論我民彼民。必多死傷者。以至於殺人盈野。殺人盈城。此豈仁人之所可忍爲哉。大抵春秋之時。戰爭成習。雖不能善戰者。亦從而效之。如梁惠王驅億葛人命於鋒刃之下。至於糜爛之境如此者。此鄭莊公罪尤如何也。蓋天下萬事。不出仁一字。若以仁一字。推而廣之。其功效。豈不大哉。伏願推類而體念焉。謙彬曰。蓋得失在於正與不正。不以成敗。論其得失。不但征戰如此。推類以觀。萬事皆然。伏願政令施措之際。必以正本二字。深加省察焉。尙喆曰。上下番已陳之。而大抵鄭國乘弊。稱辨莊子術。譬如詭遇獲禽。此是霸道。人君爲國。宜念王霸之分也。上曰。所陳誠好矣。宜哲曰。蓋義理。在於無字。而此書非比他焉。字句。皆以實事書之。異於凡諸史記。朱夫子猶曰未詳。臣亦不敢言知。但深究細繹。自有透奧處。此非草草看過。且今日別無可陳之文義也。噵曰。別無文義之可陳矣。在協曰。諸臣已陳。亦無更陳者矣。獻慶曰。制之於未亂一句語。可以體念矣。以治心言之。則一念初發。以義裁制。則心不至於亂矣。以治國言之。則立經陳紀。以禮敎化。則國不至於亂矣。實爲治心治國之大法也。上曰。誠好矣。仍命經筵先退。鼎鎭曰。請大靜縣爲奴罪人金壽賢。依律處斷。上曰。不允。請黑山島荐棘罪人述海。拿鞫嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請放逐罪人安大濟。更令王府。拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。拿鞫嚴問。上曰。不允。請削黜罪人李澤遂會遂。竝施屛裔之典。上曰。不允。請韓後翼。亟令王府。拿鞫嚴問。上曰。不允。請昌城府定配罪人趙𡷗。更令王府。拿鞫嚴間。上曰。不允。命先退。尙喆進前曰。日間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。宗簿提調進前。上曰。璿源譜略修正。事甚重大。今日欲議問矣。光會曰。甲辰年。有修正之事。而其後仁元王后喪。亦卽爲修正矣。尙喆曰。譜略始出於肅廟朝。而先大王朝。亦卽修正矣。各處史庫。未及奉安。而只一件奉安於赤裳山城云。今當奉安以來。只一張改修正矣。上曰。事涉至重。而每印出多件。至於闕內。非止一二件。措置無方。不敬莫甚。事極未安矣。尙喆曰。臣亦於閭閻。或見璿譜之散置。心甚不安矣。上曰。物力之多少勿論。印出多件。事涉不敬。今番則只印一件內入。可也。光會曰。洗譜時。當擇日。往洗劍亭以洗矣。上曰。修正後提調加資。書寫官亦加資云。然乎。尙喆曰。提調則無加資之例。而書寫官四人云矣。上曰。修正時設廳乎。光會曰。別無設廳之事。而所入亦不多。改張處只二十七張。而書寫官。則名雖四人。其中二人。卽校正官云矣。上曰。詳問後草記。可也。光會曰。眞宗朝及當宁八高祖圖。亦當修正矣。上曰。圖樣。何如。光會曰。一張劃間列書。不過單張寫出矣。上曰。後日得一謄錄。入侍。可也。仍命先退。尙喆曰。見平安監司報于備局成冊。則十四年後。勅使始出來。凡諸等節。箇箇新創。初頭則所費甚多。而此後則雖更迎勅。旣多已備。省費則多云矣。上曰。守禦廳。無住着之廳事。不成營門貌樣。一時可悶矣。尙喆曰。卽今均役廳。卽古之守禦廳。而守禦廳。則今在於鑄洞矣。上曰。合有變通之道矣。尙喆曰。北倉便作空閑之地。無一米半粟之儲。下詢惠堂。以爲變通之地。誠好矣。上曰。詳議後。後日日次稟定。可也。上曰。近久不雨。民望雨乎。尙喆曰。民事方張。天降雨澤。則可謂適時矣。命退。諸臣以次退出。
정조 1년
丁酉三月十七日午時。上詣孝明殿。晝茶禮親奠入侍時。左承旨李亨逵。右承旨鄭民始。右副承旨李鎭衡。同副承旨李獻慶。假注書鄭東浚。記注官金鳳顯。記事官林錫喆。以次侍立。上具練服。自齋室詣孝明殿。就板位。俯伏哭四拜。詣盥洗位。盥手。陞自西階。詣樽所。視斟酒。入詣香案前。三上香。三獻盞。降復位。俯伏哭四拜。還入齋室。諸臣退出。
정조 1년
丁酉三月十七日未時。上御尊賢閣。藥房副提調。持湯劑入侍時。副提調洪國榮。假注書李兢淵。記注官金鳳顯。記事官林錫喆。醫官慶絢。以次進伏訖。絢奉進湯劑。上進御。上曰。守禦廳移設處。問干左相。則以爲惠廳北倉。空閑無用。可合移營云。卿意則。何如。國榮曰。近來北倉。果無用處。而地勢閑廣。可作軍門云。以此移設。似好矣。上曰。更與大臣相議後。決定。可也。仍命退。諸臣以次出。
정조 1년
丁酉三月十七日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上命讀諸道狀啓。國榮曰。三南稅船。今當次第離發。而非但國家之經用。專係於此。況是粒粒皆辛苦之物也。駕海遠輸。易有疎忽之慮。嚴飭沿路。使之着意護送。好矣。上曰。將欲下敎矣。仍命退。諸臣以次出。
정조 1년
丁酉三月十七日初更。上御興政堂。夜對入侍時。參贊官李亨逵。侍讀官朴在源。檢討官閔養燮。假注書鄭東浚。記注官金鳳顯。記事官林錫喆。以次進伏訖。在源。讀陸宣公奏議。奉天論擬與翰林學士改轉狀訖。在源曰。德宗。以諸學士從駕勤勞。欲爲行賞。而君父播遷。臣子陪扈。自是職分內事。何足褒賞。而當時將吏軍卒。暴露奔走。其功不啻倍蓰。若欲行賞。必宜先此。然後始可他論。蓋德宗天性。本自偏私。以陸贄等諸人。職在近密。數數接見。故蔽於情私。有此憫勞行賞之意耳。私字之害人君。最可爲戎。若蔽於一私字。則凡於事理。皆闇而不明。伏願以是爲監。而猛省焉。養燮讀訖曰。請罷瓊林大盈二庫之說。好矣。大抵人君。無私財。古語曰。富有四海之內。本文曰。務散發而收兆庶之心。天子之富也。人君私蓄貨財。實無可用之處矣。財聚則民散。財散則民聚。此固必然之理。而宋時陳恕有言曰。天子富於春秋。若知府庫充實。必生侈心。天下錢縠大數。終不仰對於眞宗。此言極好矣。雖以唐德宗言之。在長安之時。亦有瓊林大盈二庫之名。而鳩歛天下之財。環異纖麗。盡在於此。當其播越奉天之日。盡失於涇原諸賊。此無異齎盜之糧矣。人主一念之差。民心向背之機。於此亦可見之矣。伏願殿下。每於此等處體念焉。亨逵。讀訖曰。韓愈陸贄。勤勤懇懇。古人已言之。而追戒平居專欲一句語。卽人臣之所難言者矣。蓋唐之進捧羨餘。其弊可勝言哉。至如翰林改轉。臣意則恐非德宗之大過矣。上曰。當此板蕩之時。豈有財蓄之餘。而蓋國用蕩盡。則畢竟着手於殘民。寧不矜惻。且瓊林大盈。名亦怪矣。命書傳敎曰。近者詞訟之司。殆同委屬。雖無故日。絶無開坐之時。已極寒心。至於今日。刑曹開坐云。而殺獄諸囚。又不更推。向者申飭之意。果安在哉。刑曹行公堂上中。公故外從重推考。刑曹京兆。久不開坐。則政院之或牌招或請推。卽是古例。而廢却久矣。此後復舊例擧行事。該房知悉。又命書傳敎曰。武臣堂上朔試射。曾有先朝受敎。別軍職。雖不應試。以今番試記觀之。則別軍職之見帶禁衛千摠者。亦爲懸頉。官試則不礙別軍職。試取則混稱別軍職乎。別軍職之竝與兼帶。而勿爲應射。旣無受敎。此後申飭應射。命書傳敎曰。賓對大臣。旣有筵奏。況在先朝諄諄飭敎。曾所仰聆。大抵稅穀。不特軍國之經用。卽是生民之膏血。故領運有差使員指路。有地方官而法紀解弛。每致臭載。殊極可駭。以此意。自備局。另加嚴飭諸道。不候風勢。促發致敗者。到處逗留。故爲臭載者。竝依法典嚴勘事。分付。命亨逵。讀內苑內官手本訖。命書傳敎曰。本州之軍丁。比他邑自別。而稱以苑直之各樣名色。其數甚爲夥然云。決是中間操縱之致。以此手本。分付該道。見存苑直中名數。査問本邑狀聞。上命退。諸臣以次退出。
정조 1년
行都承旨洪國榮藥院直。左承旨李亨逵坐直。右承旨鄭民始病。左副承旨兪彦鎬坐。右副承旨李鎭衡坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
傳于李獻慶曰。藝文提學入侍。
정조 1년
李獻慶啓曰。藝文提學徐命善。依下敎來待矣。傳曰。入侍。
정조 1년
李獻慶啓曰。宗簿提調韓光會。有稟達事。請對矣。
정조 1년
傳于李獻慶曰。刑曹判書有閥代。今日政差出。
정조 1년
有政。吏批。行判書徐命善進。參判沈履之受由在外。參議未差。同副承旨李獻慶進。以鄭尙淳爲右參贊。宋載經爲戶曹參議。李復祥爲禮曹參議。李應重爲司宰僉正。羅學素爲禮曹佐郞。崔錫圭爲直講。金相庚爲假監役。洪國榮爲校書提調。奉常直長單沈埉。漢學兼敎授單宋煥億。分內局提調尹得養減下。嘉義李載弘。今加資憲事承傳。再政。以洪樂性爲禮曹判書。張志恒爲刑曹判書。
정조 1년
兵批。兼判書蔡濟恭式暇。參判金華鎭病。參議金光默病。參知趙英鎭入直進。同副承旨李獻慶進。副護軍南益祥。副司直金相戊李義翊徐有防。副司果宋煥億。
정조 1년
兪彦鎬。以兵曹言啓曰。因刑曹草記。科場借述罪人金成礪。令兵曹。限己身降定水軍事。命下矣。罪人金成礪。依法文。全羅道左水營所屬長興府。限已己身水軍充定。押送配所之意。敢啓。傳曰。知道。
정조 1년
又以備邊司言啓曰。卽見忠淸水使元厚鎭狀啓謄報。則枚擧安興僉使徐宅善牒報。以爲靈光荏子島漂漢人十八名。漂到於泰安安興鎭。故自本鎭。先已館置。依例供饋。而問情譯官一人。急速下送事爲請矣。今此漂人。爲先漂到於洪州梧島前洋。今月十一日。得順風發往云矣。不過數日。又爲漂到於安興。此必因風勢而有此出沒。別無更爲問情之端。而異國之人。若是其處處遲留。則不可無檢察之道。令該院。另擇善語譯官一人。給馬罔夜下送。今又漂到委折。使之詳細探問。仍卽發送後。狀聞之意。分付道帥臣。何如。傳曰。允。多日執留。殊非懷遠之意。嚴飭譯官。罔夜下送。問情後卽爲發送。形止亦令水使。狀聞。
정조 1년
李鎭衡。以刑曹言啓曰。因一所巡廳啓辭。當該牌將。下該曹推問以啓事。命下矣。所當依傳敎捧供以啓。而當該牌將禁衛營哨官黃道旭。係是出身。令義禁府擧行。何如。傳曰。允。
정조 1년
又以刑曹言啓曰。因武臣堂上祿試射所啓辭。折衝文天絿。訓鍊院奉事金鎭源。捧供以聞事。命下矣。所當依傳敎捧供以啓。而文天絿金鎭源。俱是出身。令義禁府。擧行。何如。傳曰。允。
정조 1년
丁酉三月十八日午時。上御尊賢閣。藥房副提調。持湯劑入侍時。副提調洪國榮。假注書李兢淵。記注官金鳳顯。記事官林錫喆。醫官慶絢。以次進伏訖。絢奉進湯劑。上進御。上曰。右承旨仕進乎。國榮曰。今日以病不爲仕進矣。上曰。都監堂郞入侍。賤臣。承命召入。都監堂上具允鈺。郞廳洪樂彬。進前。上曰。修理之役。今方爲之乎。允鈺曰。今方爲之。而役處甚多矣。上曰。役處旣多。則不可無別看役。限三人差出。好矣。允鈺曰。慈慶堂別看役一人。前已差出。今當加出二人矣。上曰。唯。允鈺曰。養心閤。亦一體修理乎。上曰。此則從當爲之矣。上曰。藝文提學入侍。仍命允鈺樂彬先退。藝文提學徐命善進前。上曰。璿源譜略跋文。卿其製進也。命善曰。自前大提學製進。臣不敢承當矣。國榮曰。故判書朴師洙。雖非文衡。曾亦製進矣。上曰。然矣。何必文衡而後製之乎。上曰。副使何當入來云耶。命善曰。二十四日當入來云矣。上曰。吏批窠闕。有幾何乎。命善曰。略有窠闕矣。上命書傳敎曰。政官牌招開政。國榮曰。宗簿提調方來待矣。上曰。宗簿提調。明日入侍。出榻敎上命退。諸臣以次出。
정조 1년
丁酉三月十八日申時。上詣孝明殿。親行夕上食入侍時。左承旨李亨逵。右副承旨李鎭衡。同副承旨李獻慶。假注書鄭東浚。記事官林錫喆徐龍輔。以次陪進。上具練服。出齋殿。詣孝明殿。親行夕上食。儀註上同上還齋殿。承史以次退出。
정조 1년
丁酉三月十八日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命書傳敎曰。科試當前。在外禮曹判書。今姑許遞。今日政差出。國榮曰。璿源譜略跋文製進事。宜有傳敎矣。上曰。然矣。命書傳敎曰。旣有前例。璿源譜略跋文。令藝文提學徐命善製進。國榮。讀奏公事訖。上曰。夜對爲之。仍命退。諸臣以次出。
정조 1년
丁酉三月十八日初更。上御興政堂。夜對入侍時。參贊官李獻慶。侍讀官朴在源。檢討官閔養燮。假注書鄭東浚。記事官林錫喆。記事官徐龍輔。以次進伏訖。在源。讀陸宣公奏議。奉天論解蕭復狀訖。在源曰。蕭復事。以史記與奏議觀之。有不可詳知。意者德宗。以蕭復面論盧杞之故。有此疎棄出外之擧。劉從一輩。無乃承望風旨而然歟。末後又欲請留之意。有不可知矣。大抵德宗。若眞以盧杞爲忠。則蕭復之論斥非矣。眞以其罪而黜外爲宜。而此則不爲。乃以宣慰任重。蕭復之外。有若無人當其任者。其文過遂非之跡。昭不可掩。如此者。眞不可與入善道矣。昨夜亦有所仰達者。德宗。有私勝之病。凡人爲私所蔽。則見理不明。必然之事也。見理不明。則忠邪莫辨。必有認忠爲邪。認邪爲忠之患。君心。爲萬化之原。心一正。則明自在其中。正心以正朝廷。正朝廷以正四方。古人已言之矣。君心明正。粹然無翳。則群臣之忠邪曲直。何能逃於淵鑑之下乎。伏願一隅反三。深加體念焉。養燮曰。上番。以蕭復事仰達矣。當初德宗。出補蕭復於江淮按撫使。非爲人望之最重。以面責盧杞之故。不愜於心。有此外補之事。而欲掩其心跡。如是發明。然人孰不知也。若使德宗。眞出於爲公之意。則何不使劉從一等。一番明辨。以破其疑乎。於此尤難掩其過遂非之跡矣。獻慶。讀自解蕭復狀。至進瓜果人授官狀訖。獻慶曰。蕭復乃賢臣也。劉從一等。惜留之意。非受囑於蕭復。而德宗性本猜疑。故臆逆如此。人君講明義理。鑑公衡平。則人之情僞。自可見矣。專任聰明。以逆詐臆。不信爲務。則反爲所蔽。此德宗察理未明之病也。且以李晟等移軍狀觀之。則陸贄。雖以計謀。欲欺李懷光。而究其本心。則純正。經緯密勿。智慮周詳。眞可謂王佐之才。而德宗。內懷忌克。用之不卒。雖解奉天之危。終不能弭亂致治。誠可慨恨矣。上曰。所陳文義。俱好矣。獻慶曰。爵賞者。礪世磨鈍之器也。貴爵賞然後。國家可理。劉基所撰郁離子有曰。信陵君救邯鄲。趙王觴之以玉杯。其後將士有軍功者。不可遍賞。故以其玉杯飮之酒。將士感悅。至趙王遷。以其玉杯。飮一賤醫。而其後又以飮將士有軍功者。則將士恥之。皆怒。同一玉杯。而始悅終怒者。以用之有貴賤也。德宗。以散官賞將士之戰功。又以賞野人之獻瓜。則爵賞不足爲興勸之道。觀於此。則可知爲治之道矣。上曰。然矣。爵賞濫施。則人不爲貴矣。上命書傳敎曰。召對冊子。以史記爲之。上曰。玉堂。史記有幾帙乎。養燮曰。未及問知矣。上曰。玉堂所有。如不足。則當以內件出給矣。上命退。諸臣以次退出。
정조 1년
兪彦鎬。以都摠府言啓曰。今日入直內三廳。武兼禁軍及軍兵等。當爲中日習射。而齋戒相値。不得爲之之意。敢啓。傳曰。知道。
정조 1년
傳于李獻慶曰。右承旨入侍。
정조 1년
鄭民始。以弘文館言啓曰。召對冊子。以史記爲之事。命下矣。本館只有一件。侍講院移來者。亦只是一件。何以爲之。敢啓。傳曰。校書館所藏件取用。不足者。草記。
정조 1년
李獻慶啓曰。卽者修撰閔養燮。以其親病。呈辭經出。原單以齋戒留院矣。所當直捧禁推傳旨。而此與無端經出有異。推考警責。何如。傳曰。允。
정조 1년
鄭民始。以弘文館言啓曰。本館下番闕直。事甚未安。副修撰沈煥之曺遠振。竝卽牌招。以爲推移入直之地。何如。傳曰。允。
정조 1년
以副修撰沈煥之曺遠振。牌不進罷職傳旨。傳于李獻慶曰。只推。
정조 1년
李獻慶。以弘文館言啓曰。本館下番闕直。事甚未安。副修撰沈煥之曺遠振。旣有只推之命。更卽牌招。以爲推移入直之地。何如。傳曰。允。
정조 1년
備邊司薦望。以徐命善爲禁衛大將。
정조 1년
傳于李獻慶曰。新除授禁衛大將徐命善。牌招傳授。命召後入侍。
정조 1년
李獻慶啓曰。禁衛大將徐命善。依下敎來矣。傳曰。入侍。
정조 1년
以副修撰曺遠振。再牌不進罷職傳旨。傳于李獻慶曰。只推。
정조 1년
鄭民始。以景慕宮言啓曰。本廳堂上禮曹判書李徽之。旣遞本職。其代令該曹。卽爲差出。使之察任。何如。傳曰。允。
정조 1년
行都承旨洪國榮疏曰。伏以臣於昨日筵退後。得接政眼。以臣爲校書館提調者。恩點之下。惶感無地。而抑有難冒之端。從前未經提學文衡之人。或叨是任。輒皆辭避。已成古例。此一也。且臣之所帶。毋論緊漫。凡十有餘矣。以些少之精神。應許多之事爲。其僨事溺職。理所必然。此二也。苟有堪承之道。則臣豈爲一身顚沛。敢作飾讓於殿下之前哉。伏乞聖慈。亟諒臣必遞之義。特賜變通。區區顒祝。臣無任千萬幸甚。答曰。省疏具悉。卿之所歷。旣皆文苑峻選。則獨於此。何用辭爲。然卿之所帶之職。俱是軍國緊務。校書提調之任。猶屬閑漫。特爲許遞焉。
정조 1년
丁酉三月十九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。命書傳敎曰。以下一行刀削入之。上曰。卿於校書提調。豈可以未經提學文衡。爲嫌而辭免乎。國榮曰。臣之必遞之意。已陳於疏中。而非但有未經文任者。輒皆辭避之前例。且臣之所帶諸職。已多。實難堪承而然矣。上曰。此雖閑漫之任。卿懇旣如此。當許免矣。國榮。讀奏公事訖。上曰。宗簿提調入侍。出榻敎命退。諸臣以次出。
정조 1년
丁酉三月十九日辰時。上御興政堂。宗簿提調入侍時。宗簿提調韓光會。同副承旨李獻慶。假注書鄭東浚。記事官林錫喆徐龍輔。以次進伏訖。上曰。宗簿提調進前。光會進伏。上曰。譜略修正事。考見前例乎。光會曰。考見矣。光會曰。譜略今方修正。而惠嬪。加書惠慶宮。何如。上曰。依爲之。光會曰。文女去昭儀。申光綏去尉號。何如。上曰。依趙淑儀例。爲之。光會曰。恩信君。爲廷齡君奉祀。已有傳敎。今番載錄乎。上曰。姑置之。光會曰。孝純王后中宮殿下世譜。依例添錄眞宗大王八高祖圖。私親八高祖圖。當宁八高祖圖。依例竝爲修正。何如。上曰。依爲之。光會曰。跋文中。趙泰億。尙載其官銜。極爲未安。依誌狀所載例。只書姓名。何如。上曰。泰億之追奪。在於何年。而譜略之修正。在於何時乎。光會曰。追奪在於乙亥年。而譜略修正。卽李昌壽修正時也。上曰。詳考前例。草記施行。可也。命先退。上曰。都承旨以未經文任。辭校書提調乎。都承旨上疏入之。上命獻慶讀之。讀訖。命書批答。命退。承史以次退出。
정조 1년
丁酉三月十九日午時。上御尊賢閣。修理郞廳入侍時。右承旨鄭民始。假注書鄭東浚。記事官林錫喆徐龍輔。修理郞廳洪樂彬。以次進伏訖。上曰。修理之役。今至何境。樂彬曰。今方治木矣。上曰。農時可悶。略略修補。可也。命先退。上曰。纂輯郞廳沈念祖入侍。出榻敎命念祖進前。上曰。纂輯。今幾了當乎。念祖曰。幾盡訖工。而字句多未校正矣。上曰。至若漏於文案者。則何以爲之。念祖曰。文案實多語脈之不續。而亦不能任意加減。只憑文案矣。上曰。此是義理關頭。忠逆斯分。若不詳細。何以傳後乎。上曰。注書出去。闡義昭鑑入之。乙亥年鞫廳日記。一卷入之。命書傳敎曰。前後軫念貢人之弊。每勤飭敎。而雖以日前內試射時言之。自前非殿座。則其人元無植炬待令之事。今番試射。則非外試射而待令。豈其令久而飭弛而然乎。亦或燈燭房下人之操縱而然乎。還內後。忘未下敎。工曹堂上。以摠管入直。詳問委折後入侍。命退。承史以次退出。
정조 1년
丁酉三月十九日午時。上御尊賢閣。副提調持加減心腎湯入侍時。行都承旨洪國榮。假注書鄭東浚。記事官林錫喆徐龍輔。以次進伏訖。上命進湯劑。醫官慶絢擎進。上進御湯劑。上曰。禮曹參判李瀰。明日次對。同爲入侍。出榻敎上曰。右承旨纂輯郞廳入侍。出榻敎命退。承史以次退出。
정조 1년
丁酉三月十九日未時。上御尊賢閣。右承旨纂輯郞廳。入侍時。右承旨鄭民始。纂輯郞廳沈念祖。假注書鄭東浚。記事官林錫喆徐龍輔。以次進伏訖。上曰。纂輯郞廳進前。念祖進伏。上曰。監軍時。部將事事狀。何如。念祖曰。自前監軍時部將。待令於開陽門。故每招見而去矣。至於日前監軍時。無待令於開陽門之事。故問其去處。則答以初不來待云云。故使之明日來現之意。分付而去矣。翌日曉頭果來到。而倏又不告而去云。故心甚訝之。言于其大將。使之送來。則答以旣已汰去。不必更治云。故其在事體。不可仍置。至有草記之擧矣。上命書傳敎曰。禁將可謂末如之何矣。旣恕而又貸。三令而五申者。凡今幾次。雖以牌將事言之。問諸伊日監軍。益知禁將之柔不任事也。牌將之匿而不送。尙可說也。事係紀律。則何不嚴治。始於今日。强忍出代乎。禁衛大將李漢膺。罷職不敍。又命書傳敎曰。禁將處分之代。出代間。姑令訓將兼察事。牌招聽傳敎。禁衛將兵之任。不可暫曠。薦望卽爲擬入。上曰。注書出去。發牌備邊郞。今日發巡前薦望。使之捧入。而日暮前如未捧入。當該備邊郞當有罰。以此分付。訓將。亦催促聽傳敎。命退。承史以次退出。
정조 1년
丁酉三月十九日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。雜科事。日前申飭矣。俄聞司譯提調之言。漢學初試。未充元額。減半試取云。今番則似是精抄矣。國榮曰。今番飭敎之後。非但譯院。諸般雜科。亦無淆雜之弊云矣。上曰。禁營軍務。甚煩劇乎。國榮曰。然矣。上曰。禁將之以摠戎使移拜。可謂捨閑就煩矣。國榮讀奏公事訖。上命退。諸臣以次出。
정조 1년
丁酉三月十九日酉時。上御尊賢閣。禁衛大將入侍時。禁衛大將徐命善。右承旨鄭民始。假注書鄭東浚。記事官林錫喆徐龍輔。以次進伏訖。上曰。禁將進前。命善進伏。上曰。禁營與他軍門自別。而今此授卿。實出於委寄之意也。凡諸鎭撫之方。必須申明。以體予委畀之意焉。命善曰。臣素蔑於軍旅之事。而又膺重任。實無堪承之望矣。上曰。明日爲習陣云。然乎。命善曰。然矣。上曰。工曹參判入侍。出榻敎工曹參判鄭光漢進伏。上曰。今番內試射時。其人之不待下敎而燃炬。何也。光漢曰。至如試射時。其人本來待令。而今番則自下使之燃炬。故入爇云矣。上曰。此後則外試射外。勿爲待令。雖內侍射時。有敎然後入藝。可也。上曰。卿帶司譯提調之任乎。光漢曰。然矣。上曰。淸漢學取才。已出榜乎。光漢曰。已出榜而淸學蒙學。依元額取四人。漢學則元額二十四人內。實乏才藝。無以充額。故只取十二人。而今則雖雜科。一自下敎申飭之後。亦皆肄習工夫。如此不已。數三年內。將有大效矣。上曰。注書出去玉堂。史記之鳩置者爲幾件。知入。賤臣還奏曰。玉堂與春坊所在。合爲六件。而一件尙在尊經閣云矣。上曰。明日移來事。分付玉堂。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨兪彦鎬坐直。右副承旨李鎭衡坐。同副承旨李獻慶坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
李獻慶曰。明日常參經筵。取稟。傳曰。只晝講。
정조 1년
傳于兪彦鎬曰。朝講次對。同爲入侍。
정조 1년
傳于李獻慶曰。試官牌不進。傳旨遲滯。當該注書。從重推考。下人本院科治。
정조 1년
以試官朴祐源朴師訥李儒慶。牌不進罷職傳旨。傳于李獻慶曰。只推。更爲牌招。
정조 1년
李獻慶啓曰。今此監試會試。一二所試官牌不進。推考傳旨。及罷職傳旨。今方捧入。而一所二品試官。無以備員受點。更卽牌招。何如。傳曰。允。
정조 1년
備邊司薦望。以李漢鷹爲摠戎使。
정조 1년
李獻慶啓曰。新除授摠戎使李漢膺。敎書雖未及啓下。卽爲牌招。諭書及密符傳授。而時無職名。令該曹。口傳付軍職。何如。傳曰。允。
정조 1년
兵曹口傳政事。副司直李漢膺。
정조 1년
傳于李獻慶曰。東山直。極爲駭然。令兵曹。決棍十五度後。移付刑曹。
정조 1년
以試官朴師訥李儒慶朴祐源。牌不進罷職傳旨。傳于李獻慶曰。只推。
정조 1년
以文臣朔試射。趙尙鎭曺遠振李儒慶。病不進。依定式。禁推傳旨。傳于李獻慶曰。衆所共知之實病外。捧傳旨。
정조 1년
李鎭衡。以弘文館言啓曰。召對冊子史記不足者。以校書館所藏件。取用事。命下矣。問于本館。則只有一件。而間多落卷。不得取用。何以爲之。敢稟。傳曰。知道。
정조 1년
兪彦鎬。以兵曹言啓曰。依傳敎東山直孫大俊。決棍十五度後。移付刑曹之意。敢啓。傳曰。知道。
정조 1년
鄭民始。以宗簿寺官員。以提調意啓曰。臣於昨日筵中。旣承下敎矣。取考列聖誌狀。則趙泰億所製文字。皆去其官銜。只書臣趙泰億撰進矣。今於譜略跋中。依誌狀例。去其官銜。只書以臣趙泰億之意。敢啓。傳曰。知道。
정조 1년
李鎭衡。以義禁府言啓曰。因刑曹啓辭。折衝文天絿。訓鍊院奉事金鎭源。禁衛營哨官黃道旭。移本府擧行事。允下矣。文天絿金鎭源黃道旭等。今方待命。竝拿囚之意。敢啓。傳曰。知道。
정조 1년
兪彦鎬。以刑曹言啓曰。東山直。極爲駭然。令兵曹。決棍十五度後。移付刑曹事。命下矣。罪人孫大俊。爲先嚴囚之意。敢啓。傳曰。知道。
정조 1년
丁酉三月二十日。兼春秋洪光一。
정조 1년
禁府。金載人。從重論。杖一百收贖。告身盡行追奪。徒三年定配。啓。傳曰。功議各減一等爲良如敎。
정조 1년
禁府。李羲星。笞五十收贖。解見任。啓。傳曰。功減一等爲良如敎。
정조 1년
禁府。尹守訥。杖六十收贖。奪告身一等。啓。傳曰。功減一等爲良如敎。
정조 1년
禁府啓目。折衝文天絿。武臣堂上祿試射時。潛佩六箭。以致摘發。刑推得情。何如。傳曰。祿試雖與初會試有異是乃。及其科試則一也。潛佩六矢。已極無狀。則觀此供辭。幺麽武夫。猶不知畏。敢以餘箭之未及拔去樣納招者。紀綱所在。萬萬駭然。更良除刑推捧口招爲乎矣。若不直招。當加刑。以此添問目。嚴問爲良如敎。
정조 1년
刑曹啓目。學禮講時。幼學崔錫祖。爲李遠白代講之罪。上裁。何如。傳曰。知有法網。則鄕外儒生。焉敢若是犯法乎。況旀當此嚴科場正士習之日。不可以一次刑訊懲礪是置。更加各別嚴刑。照律勘處後。草記爲良如敎。
정조 1년
禁府啓目。禁衛營哨官黃道旭。以守直牌將。初不待令。現發於巡廳摘奸。則隱匿於大將家之罪。刑推得情。何如。傳曰。係是出身之故。雖移本府處之是乃。軍門之事。當屬軍門勘罪是置。附過放送爲遣。仍令該營。重加棍治。以嚴紀律爲良如敎。
정조 1년
禁府啓目。樂安前郡守田光尹。各樣還米一千四百九十七石零。濫用虛錄之罪。刑推得情。何如。傳曰。果如渠供。則可謂有功。未可謂有罪是乃。揆以常理。寧有是哉。細究渠供。本事之所以捏合鳩聚。以爲發明之階者。太無條理。全不成說兺不喩。列邑之或失火民家。或修補公廨。或新建倉庫者。前後何限。而光尹耳亦。其所濫用與虛錄。豈其至於此多乎。卽此除良。渠之原情。惟事漫漶。此必是逆探日前蕩滌之敎乙仍于。沒頭沒尾。游辭說去。罪係一律之囚。尙敢乃爾。究厥情狀。萬萬痛駭。姑除刑推。更良嚴問口招。期於取服爲旀。如不直招。當施之刑。斷不容恕是置。添問目盤詰爲良如敎。
정조 1년
刑曹啓目。罪人李光點。更加嚴刑。期於輸情。何如。傳曰。殺人者死。以其償死者之命。是則不可一味例刑。以傷風化是置。判堂旣聞筵敎。此後段。除尋常。各別嚴刑。期於輸款爲良如敎。
정조 1년
刑曹啓目。罪人奴金伊。更加嚴刑。期於得情。何如。傳曰。殺人者死。以其償死者之命。是則不可一味例刑。以傷風化是置。判堂旣聞筵敎。此後段。除尋常。各別嚴刑。期於輸款爲良如敎。
정조 1년
刑曹啓目。罪人尹起莘。更加嚴刑。期於輸情。何如。傳曰。更加嚴刑。取服爲良如敎。
정조 1년
丁酉三月二十日午時。上詣孝明殿。親行晝茶禮入侍時。左承旨李亨逵。左副承旨兪彦鎬。右副承旨李鎭衡。同副承旨李獻處。假注書鄭東浚。記事官林錫喆徐龍輔。以次陪從。上具練服。出齋宣。詣孝明殿。就板位。親行晝茶禮。儀註上同上還詣齋室。承史以次退出。
정조 1년
丁酉三月二十日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。命書傳敎曰。前禁將李漢膺。昨雖處分。而從前事無論所坐。卽不過哨官事也。將臣。國之重任。何必以此而久罷。特爲敍用。上曰。摠戎使代。擬望以入事。分付備局。賤臣。承命出傳。上曰。右承旨入侍。右承旨鄭民始進前。副提調先退。民始。讀奏試官違牌傳旨。上命書傳敎曰。違牌試官。更爲牌招。其中無情勢。而違牌者。分義所在。尤涉未安。從重推考。上曰。玉堂冊子中。遲川集明谷集持入。賤臣。承命奉進。上命讀奏疏箚。上曰。庶類事。何如。民始曰。庶類之許要不許淸之論。自古有之。而大抵臺職通淸。雖非庶類。有非人人之可爲。則況是庶類。決不可擬議。而至於三曹郞署。則鄕谷卑微之類。皆爲之。此爲庶類稱冤者也。上曰。然矣。民始。又讀奏試官牌不進傳旨。上曰。一所判書試官。令該曹。更爲擬入。出榻敎命書傳敎曰。一所試官之情勢實病外。三牌違牌。事極無實。何必更事牌招。徒傷體統乎。從當處分。其令卽爲改望。二所二品三品試官之承牌者。只各一人。似有親嫌者。二所二品試官。亦爲改望以入。待改望。竝卽牌招。民始曰。弘陵齋室。向來陵幸後。未有下敎。故參奉不敢入處云矣。上曰。依前入處事。分付。可也。上曰。試官改望捧入。賤臣。承命奉進。上曰。上試官望。一則明經。一則都監堂上。一則方當劇務。勿爲出牌。參判試官。牌去來催促。仍命退。諸臣以次出。
정조 1년
丁酉三月二十日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。庶類事。何以則好耶。國榮曰。朝已仰達。而事係變通。不可輕易爲之。下詢大臣後。令銓曹。議定節目。以爲永久遵行之地。似好矣。上曰。予意亦如此矣。上曰。戶曹修理都監謄錄。捧入。郞廳使之退去。上曰。均役後。統營及忠淸水營魚箭劃給之處分。備邊郞。使之知奏。賤臣承命出傳。國榮。讀奏試官望。上落點。上曰。開陽門仍留。試官出去後下鑰。仍命退。諸臣以次出。
정조 1년
丁酉三月二十日初更。上御尊賢閣。左副承旨入侍時。左副承旨兪彦鎬。假注書鄭東浚。記事官林錫喆徐龍輔。以次進伏訖。上命書傳敎曰。忘未下敎矣。刑曹時囚中。金重恪之僞造御製詩事。與首犯有異。參酌定配事。分付。命書傳敎曰。纂役幾就。從速上來事。自政院。下諭于江華留守金鍾秀。上曰。騎馬二匹立之。宣傳官一員。史官一員待命。出榻敎上曰。興化正門西挾門仍留事。分付。命退。承史以次退出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨兪彦鎬坐。右副承旨李鎭衡坐直。同副承旨李獻慶坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
鄭民始啓曰。明日常參經筵。取稟。傳曰。只晝講。
정조 1년
傳于鄭民始曰。都承旨入侍。
정조 1년
傳于兪彦鎬曰。慶尙左水使。晝講同爲入侍。
정조 1년
以大司諫金尙集。司諫朴天衡。獻納李昌漢。正言安廷玹李敬一。掌令金致九。牌不進罷職傳旨。傳于李鎭衡曰。只推。
정조 1년
以一所試官黃景源李重祜尹東暹李宜哲等。三牌不進罷職傳旨。傳于鄭民時曰。昨日下敎。除非應頉外。捧傳旨。李重祜旣已處分。勿煩。
정조 1년
傳于李亨逵曰。禮房承旨。與工曹判書入侍。
정조 1년
鄭民始。以弘文館言啓曰。本館上番。姑降入直。事甚未安。副修撰曺遠振。旣有只推之命。卽爲牌招入直。何如。傳曰。允。
정조 1년
以副修撰曺遠振。牌不進罷職傳旨。傳于李亨逵曰。只推。
정조 1년
李鎭衡。以刑曹言啓曰。金重恪之僞造御製詩。事與首犯有異。參酌定配事。命下矣。罪人金重恪。所坐甚重。全羅道扶安縣蝟島鎭。減死定配。卽爲押送之意。敢啓。傳曰。知道。
정조 1년
又以刑曹言啓曰。卽接學禮講所移牒。則京居韓濟裕。爲玉果人金碩昌。代入應講。現捉移送矣。依李遠白等例。罪人金碩昌韓濟裕。竝自臣曹。嚴刑勘律。何如。傳曰。嚴刑一次後。捧供以聞。
정조 1년
又以刑曹言啓曰。借講代講罪人李遠白崔錫祖等。供辭啓目判付內。更加各別嚴刑。照律勘處草記事。判下矣。所當卽爲擧行。而法典內。有三日內。毋得再行拷訊。拷訊十日後。決罰之文。罪人李遠白崔錫祖等。過三日後。加刑一次。過十日後。依法典決杖一百。身充水軍。令兵曹定配所。卽爲發配之意。敢啓。傳曰。知道。
정조 1년
兪彦鎬。以禁衛營言啓曰。依義禁府啓下判付。本營前哨官黃道旭。各別決棍十五度之意。敢啓。傳曰。知道。
정조 1년
李鎭衡。以義禁府言啓曰。時囚罪人金載人。徒二年定配事。草記。以徒一年磨鍊事。批下矣。金載人。杖六十收贖。告身盡行追奪。黃海道白川郡金谷驛。徒一年定配。而以判付內辭意。具罪目。依例發遣府羅將。押送配所之意。敢啓。傳曰。知道。
정조 1년
又以義禁府言啓曰。時囚罪人金載人。杖一百收贖。告身盡行追奪。徒三年定配事。照律公事判付內。功議各減一等。啓下矣。金載人功議各減一等。杖八十收贖。告身盡行追奪。徒二年定配於黃海道白川郡金谷驛。而以議啓內辭意。具罪目。依例發遣府羅將。押送配所。何如。傳曰。允。以徒一年磨鍊。
정조 1년
執義金亮行疏曰。伏以臣。日月迅駛。孝明殿練期奄過。伏惟我殿下。慨然攀慕。益復罔後圓極。臣宿疾添劇。不得赴哭闕下。只與本州士民。伸哀於殿牌之庭。情禮虧缺。生不如死。北望號隕。但有涕淚。仍伏念臣於前冬。不揆僭猥。再陳危懇。冀蒙鞶帶之褫。實有瀆擾之懼。不料聖上不加譴責。近侍宣批。提命諄複。有非螻蟻微臣。所敢承當者。惶隕之極。不知所以自措也。臣本疎迂。百無一能。學不足以通經。才不足以識務。循其本末。特空空一庸人耳。雖尋常除拜。猶懼不堪。況憲職學官。所係甚重。決不可以冒據。今方殿下。急於求士。而前後誤恩。混及於不肖如臣者。徒使中外驚惑。有識竊欲。臣恐山野之間。眞有才學者。見殿下之擧措失宜。莫不逡巡前却。不肯于于而來也。臣之一身。雖不足恤。而其何敢貪戀恩私。昧然承命。以妨賢路。而褻名器也哉。此臣所以寧被威罰。而不敢進者也。至於狗馬賤疾。日甚一日。已成癃痼。胸腹痞隔。筋絡攣縮。委身牀簀。有時欲絶。雖於庭戶之間。亦必恃杖而行。以此症形。雖欲出入天門。登降殿陛。其勢亦末由也。且臣伏見批旨。以民憂國計。茫無畔涯爲敎。是則誠如聖慮矣。臣雖跧伏田間。而每念國勢多艱。聖心焦勞。亦豈無區區嫠婦之憂耶。唯是臣之愚陋癃孱。最出人下。雖或冒進。必無以效用陳力。少裨國事。徒使臣身狼敗而後已。是亦何益之有哉。伏乞聖慈。諒臣言之非由飾讓。念重任之不可久曠。將臣所帶職名。竝賜遞改。臣得以安意待盡。公私不勝幸甚。答曰。省疏具悉爾懇。望爾之來。不啻如渴。辭章又到。遐心莫回。自顧誠淺。無以爲諭。些少愼節。自可勿藥。爾須慮國事之罔涯。體小子之慇懃。幡然造朝。以副至望焉。仍傳曰。此批答。遣史官傳諭于執義金亮行處。